Yu Gwan-sun

Ryu Gwan-sun utawi Yu Gwan-sun (16 Desember 1902 – 28 September 1920) inggih punika organisator aktivis Kemerdekaan Korea sane kaloktah dados Gerakan 1 Maret nglawan Pemerintahan Kolonial Jepang ring Chungcheong, Korea. Gerakan 1 Maret puniki kaanggep dados demonstrasi dame olih rakyat Korea (tanpa senjata). Yu Gwan-sun dados pamilet sane kaloktah ring demonstrasi puniki, tur dados simbol perjuangan kemerdekaan Korea.

 Masa Alit & Pendidikan 
Yu Gwan-sun embas ring Cheonan, Chungcheong ring 16 Desember 1902. Kulawargane meneng ring desa tani. Ring taun 1916, Yu Gwan-sun ngranjing ring Sekolah Wanita Ewha, Seoul. Ring sekolah puniki, Yu jemet malajah tur wenten prestasi. Rikala prai musim panas sane kapertama, Yu budal ka desannyane tur ia ngajahin rakyat desa indik ilmu pengetahuan barat lan geograpi.

 Aktipitas Demonstrasi Rikala Penjajahan Jepang 
Ring tanggal 22 Januari 1919, Maharaja Gojong nadak seda. Rakyat Korea masesambatan, nganggep sang Maharaja karacunin olih pasukan Jepang. Rakyatne silib-silib ngawentuk organisasi ring beten tanah lan ngawitin rencana antuk nguningayang kemerdekaan. Ring tanggal 1 Maret 1919, rakyat mapupul ring tengahing kota Seoul mirengang 33 tokoh sane ngwacen Deklarasi Kemerdekaan Korea. Ring galahe sane pateh, yutaan jadma ring sajebag panegara nyarengin demonstrasi sane ngaptiang kemerdekaan Korea. Yu Gwan-sun sareng para sawitrannyane mupulang rakyat tur masuryak "Jayaning Korea". Acara puniki kawastanin Samil Undong (Gerakan 1 Maret). Ring tanggal 5 Maret, Yu Gwan-sun sareng para sawitrannyane katangkep olih polisi Jepang, nanging salanturnyane dados kalepas sangkaning pinunas sekolahnyane. Ring tanggal 10 Maret, Jepang ajebos nutup sekolah-sekolah ring Korea.

 Demonstrasi ring Cheonan tur Pamuput Urip 
jmpl|Kartu pengawasan Jepang Yu Gwan-sun
Sesampune mawali ka kota kelahirannyane ring 13 Maret 1919, Yu Gwan-sun ngamargiang demonstrasi kemerdekaan ring Cheonan sane pateh sakadi Gerakan 1 Maret ring Seoul. Antuk dukungan rakyat lan para tokoh agama, Yu ngamargiang protes ageng ring tanggal 1 April 1919, sane kasarengin olih kirang langkung 3.000 rakyat, nanging kabubarang olih polisi Jepang. Wenteh akeh sane dados korban rumasuk reramannyane Yu. Selanturnyane, Yu katangkep lan kahukum limang warsa penjara ring Penjara Seodaemun. Irika ia aktip masuara indik perlawanan rakyat Korea, ngantos pamuputnyane ia seda ring 28 September 1920 sangkaning panyiksaan olih tentara Jepang. Yadiastun layonnyane kaengkebang olih pasukan Jepang, tekanan saking mantan gurunnyane ring Ewha mamaksa pihak Jepang mangda layonnyane kaserahang. Sasampune Korea merdeka, Yu Gwan-sun kaélingin pinaka pahlawan nasional antuk makudang-kudang penghargaan, yadiastun kuburannyane aslinnyane ical santukan relokasi.
jmpl|Monumen Yu Gwan-sun ring Korea

 Pustaka